Од пројектне наставе до eTwinning пројеката-и назад

Пројектна настава се уводи на велика врата у наш образовни систем. Сад сваку активност зовемо великим именом ПРОЈЕКАТ, без посебног осврта на значење и ефективну вредност саме активности које наводимо.

Учење засновано на пројекту је динамичан приступ настави у којем ученици истражују проблеме и изазове из стварног света. Са оваквим активним и ангажованим учењем, ученици су инспирисани да стекну дубље знање о предметима које проучавају.

Пројектна настава треба да личи на решавање проблема у реалном животу и потребно је да га тако конципирамо. "Ако неко подучава математику, можете читати цео дан о томе и гледати проблеме на табли, међутим, ученици почињу да разумеју математику када раде на проблемима. Проблеми су неопходни део математике и не би требало да зазиремо од употребе те речи. " Vicki Davis.

Разматраћемо кључне ставке у планирању, реализацији и оцењивању пројектне наставе. Радом у тимовима, осмислићемо по једну пројектну активност применљиву у учионици, а у односу на предложене ставке. Посебан осврт начинићемо у делу оцењивања пројектне наставе, што се показало као „камен спотицања“ у реализацији пројеката у учионици.

Једноставан начин увођења пројектне наставе је учешће на eTwinning пројектима. ETwinning је сигурно окружење за ученике, а учење о е-сигурности је додатни бенефит за наше ученике. Кроз сарадњу у оквиру свог разреда и сарадњу са другим учесницима на пројекту, из других градова и држава, ученици имају симулацију рада у свом будућем радном окружењу. Једноставно уводимо и мутидисциплинарни приступ решавању проблема, а кроз поштовање различитости и комплетни приступ образовању и васпитању.

Упознаћемо се са пар пројеката на eTwinning-у, који обрађују математичке садржаје. Можемо увек да сe придружимо занимљивим пројектима, али и да креативно осмислимо и реализујемо своје пројекте. ЕTwinning пројекте можемо реализовати у учионици, али и ван ње (outdoor learning concept).

Учешће на оваквим пројектима може бити погодан начин за оснаживање наставника за чешћу употребу пројектне наставе у школи, што је и циљ овог семинара.